Karlovešťania môžu ponúknuť fotografie do kalendára mestskej časti
Mestská časť chce prostredníctvom kalendára potvrdiť názor, ktorý označuje Karlovu Ves ako jednu z najkrajších častí hlavného mesta
Karlovešťania môžu pomôcť vytvoriť nový kalendár mestskej časti. Samospráva ich na sociálnej sieti vyzýva, aby prispeli svojou fotografiou do pripravovaného kalendára na rok 2018.
Najkrajšia časť mesta
Mestská časť chce prostredníctvom kalendára potvrdiť názor, označujúci Karlovu Ves ako jednu z najkrajších častí hlavného mesta. Cieľom je preto zhromaždiť čo najviac snímok pekných zákutí, výhľadov a lokalít Karlovej Vsi. Záujemcovia môžu prispieť do 8. septembra.
"Hľadáme všetky typy záberov, fantázii sa medze nekladú. Tešíme sa na fotografie z rána, popoludňajšie, so západom slnka, pod mrakom, počas búrky, jarné, letné, jesenné aj zimné," uviedla samospráva vo výzve.
Idea komunálneho kalendára s fotografiami obyvateľov sa už ujala napríklad v Devínskej Novej Vsi či Lamači.